《次韵叶起商杨茂之》
宋代·王庭圭

池塘春草年年绿，笔力千钧挽莫回。南国遗骚拾兰芷，西湖体雪禁梨梅。

穷途言咏颇寒窘，治世音声无怨哀。一览巨编真雅唱，秀苗奇特出荒莱。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。